《游山五题·留题龙潭》
宋代·余靖

峭岭盘远郊，幽泉生石罅。
沮洳成深潭，神龙隐其下。
气昏云雾朝，光寒风雨夜。
绝境邻梵宫，馀波沃农稼。
秋态月色澄，晴蛟虹影射。
势非蛟室卑，名将凤池亚。
存身此蟠蛰，得时扶造化。
何当岁大旱，移湫救函夏。

作者简介：（1000—1064）韶州曲江人，初名希古，字安道。仁宗天圣二年进士。累迁集贤校理，以谏罢范仲淹事被贬监筠州酒税。庆历中为右正言，支持新政。使契丹，还任知制诰、史馆修撰。再使契丹，以习契丹语被责，复遭茹孝标中伤，遂弃官返乡。皇祐四年起知桂州，经制广南东西路贼盗。寻又助狄青平定侬智高，留广西处置善后事宜。加集贤院学士，徙潭、青州。嘉祐间交阯进扰，任广西体量安抚使。后以尚书左丞知广州。有《武溪集》。